በአማራ ክልል ሠላምና መረጋጋት መስፈኑ ተገለፀ
በተወሰኑ የአማራ ክልል አከባቢዎች ተከስቶ የነበረው ግጭት በመብረዱ ሠላምና መረጋጋት መስፈኑን የክልሉ የመንግስት ኮሙኒኬሽን ጉዳዮች ፅህፈት ቤት አስታወቀ፡፡በክልሉ በተወሰኑ አካባቢዎች ተከስቶ የነበረው ሁከትና ግርግር በመቆሙ ሠላማዊ እንቅስቃሴዎች መጀመራቸውን የፅህፈት ቤቱ ዋና ዳይሬክተር አቶ ንጉሡ ጥላሁን ዛሬ ለዋልታ ገልፀዋል፡፡በሰሜን ጎንደር የተወሰኑ ወረዳዎች፣ በደቡብ ጎንደር ሶስት ወረዳዎች እና በባህር ዳር ከተማ ሠላማዊ ሰልፍን ተከትሎ ግጭት መፈጠሩን አቶ ንጉሡ አመልክተዋል፡፡ሠላማዊ ሰልፉን ተከትሎ በተፈጠረው ግጭት በሰው ህይወት ላይ ሞትና የአካል ጉዳት፣ እንዲሁም በንብረት ላይ ውድመት ማስከተሉን ነው አቶ ንጉሡ ያነሱት፡፡ህብረተሰቡ በተፈጠረው ግጭት በጣሙን ማዘኑን የጠቆሙት አቶ ንጉሡ በቀጣይም መሰል ድርጊቶች እንዳይፈፀሙ ህዝቡ የሚጠበቅበትን እንደሚወጣ መግለፁን አስረድተዋል፡፡ግጭቱን ተከትሎ በሰው ህይወትና ንብረት ላይ የደረሰውን ጉዳትም ማውገዙን አስገንዝበዋል፡፡አቶ ንጉሡ እንዳሉት ግጭቱን ተከትሎ የትራንስፖርት፣ የሆቴል፣ የንግድና ሌሎች መሰል  አገልግሎት ሰጭ ተቋማት ሥራ እስከማቆም ደርሰው እንደነበር ጠቁመዋል፡፡በአሁኑ ወቅት በክልሉ ሠላምና መረጋጋት በመስፈኑ ከአገልግሎት ታቅበው የነበሩ ተቋማት ሙሉ በሙሉ ወደ ሥራ መግባታቸውን አስታውቀዋል፡፡ተቋማቱ እንደ ቀድሞው መደበኛ ሥራቸውን በመጀመራቸው የክልሉ ሠላማዊ እንቅስቃሴ በጥሩ ሁኔታ ላይ ይገኛል ብለዋል፡፡የክልሉ ነዋሪ ሠላም ወዳድ መሆኑን የጠቆሙት አቶ ንጉሡ ግጭቶች እንዲቆሙ ያደረገው ድጋፍና ርብርብም ከፍተኛ እንደነበር አስረድተዋል፡፡በቀጣይም ሠላምን በማስከበር ሂደት ህብረተሰቡ በንቃት እንዲሳተፍ ጥሪ አቅርበዋል፡፡ 